Mette Thiesen (DF), 2025-01-14:
Jeg konstaterer, at vi ikke har nok forespørgsler.
Jeg kan aldrig huske den her rækkefølge, når vi har dem her.
Egentlig vil jeg bare sige til en start i forhold til den her debat, som jeg egentlig også sagde helt til start, at årsagen til, at vi indkalder til den her forespørgselsdebat, er, at vi synes, der helt grundlæggende mangler en meget mere fokuseret og helhedsorienteret indsats i forhold til den her problematik.
Der er gået ekstremt lang tid, fra vi begyndte at se og høre de første ting ude i kommunerne, til at der er kommet en samlet plan.
Den samlede plan kræver på mange områder lovændringer, og der skal slet ikke høres et ondt ord herfra i forhold til meget af indholdet i den her samlede plan.
Jeg synes, der er nogle rigtig, rigtig gode tiltag.
Det har bare undret mig og flere andre, at vi ikke bredt er blevet inviteret til nogle forhandlinger, sådan at vi netop kunne sikre, at vi satte meget, meget koncentreret ind i forhold til det her problem.
Jeg har selv to drenge på 13 og 15 år, og jeg skal være fuldstændig ærlig at sige, at jeg simpelt hen har ondt i maven ved tanken om, at de en dag skulle blive udsat for nogle af de skruppelløse personer, som vi oplever simpelt hen sælger det, de kalder store Panodiler, til børn, altså dybt vanedannende og dybt afhængighedsskabende stoffer, som kan slå børn og unge ihjel, og som skaber misbrugere nærmest fra første færd.
Derfor er det også ekstremt vigtigt, at vi netop virkelig sætter alle sejl ind for at sikre, at vi ikke i Danmark ender med at se noget af det, man ser i USA, som jo er dybt skræmmende.
Det er jo nærmest sådan nogle zombietilstande, man ser hos nogle af de mennesker der, eksempelvis brugere af fentanyl osv.
Derfor undrer det mig egentlig også, at det har taget så lang tid.
Jeg er rigtig glad for, at den her forespørgsel kom på i dag, sådan at vi trods alt kunne tale om det, og jeg har også hørt fra de to forskellige ministre.
Den ene synes, at vi skal gøre, hvad regeringen arbejder for, og den anden kommer så med nogle konkrete datoer.
Det er sådan set supersuperfint.
Men det her kræver altså, at vi sætter hårdt ind, og at vi sætter ind med det samme, og det kræver altså også, at vi laver en meget helhedsorienteret indsats, for det her handler om børn og unge, og de skal simpelt hen ikke udsættes for det her.
Som jeg sagde før, er vi i Dansk Folkeparti villige til at gå meget, meget hårdt til værks, også i forhold til strafskærpelser.
Jeg er glad for, at ministeren også siger det her med, at der kommer et oplæg til en strafreform.
Vi har mange gode idéer, også på det her område.
Jeg vil læse den vedtagelsestekst, som alle partier i oppositionen er blevet enige om, op.
Jeg skal på vegne af DF, DD, SF, LA, KF, EL, RV og ALT fremsætte følgende: Forslag til vedtagelse »
Siden 2021 har skiftende socialdemokratiske justitsministre bebudet, at de ville sætte ind over for opioider.
Alligevel skulle der gå 1.000 dage, førend regeringen kom med sit udspil.
Fra regeringen lovede et konkret udspil, gik der mere end 1 år, til udspillet kom i efteråret 2024.
Siden udspillet er der fortsat ikke sket handling fra regeringens side.
Folketinget opfordrer regeringen til at sætte handling bag ordene.
Folketinget anerkender, at der er gode takter i udspillet, men at der er brug for en mere helhedsorienteret indsats.
Derfor opfordrer Folketinget til, at der indkaldes til politiske forhandlinger på tværs af ministerierne med særligt fokus på retsområdet, sundhed, socialområdet samt toldvæsenet.
Siden 2021 har både kommuner og misbrugscentre gentagne gange råbt vagt i gevær, og det er Folketingets opfattelse, at handlingen er kommet for sent.
Derfor er der brug for en stærk politisk prioritering for at undgå at tabe en hel generation til opioider.«